Hannesarholt

RABB UM KLASSÍSKA TÓNLIST - LISTIN AÐ STJÓRNA
2019-10-19 15:30 - 19:00 UTC | Grundarstígur 10, Reykjavík, 101, Iceland
Rabb um klassíska tónlist hefur ákveðið að efna til videó sýningar laugardaginn 19. október kl. 15:30-19 í Hljóðbergi, tónleikasal Hannesarholts.
Sýningin heitir The Art of Conducting og fjallar um fræga hljómsveitarstjóra á 20. öld með tóndæmum og viðtölum við suma þeirra og nána samstarfsmenn. Sýningin tekur 2 klst og 45 mínútur og verður gert eitt kaffihlé. Magnús Lyngdal Magnússon mun flytja nokkur inngangsorð. Takið daginn frá því þetta er mjög áhugavert og skemmtilegt program.
Aðgangseyrir 1000 krónur, við innganginn.

AÐ VERA MAÐUR MEÐ MÖNNUM - UM MANNSHUGTAKIÐ Í ÍSLENSKRI TUNGU
2019-05-02 20:00 - 22:00 | Grundarstígur 10, Reykjavík, 101, Iceland
Félag áhugamanna um heimspeki stendur fyrir umræðukvöldi í Hannesarholti fimmtudagskvöldið 2.maí. Efni fundarins er spurningin: Er maðurinn orðinn vandræðagripur í íslenskri tungu? Maður getur ýmist verið karl, kona eða kynsegin en tímarnir breytast og mennirnir með – eða hvað?
Félaginu barst áskorun um að breyta nafni þess úr Félagi áhugamanna um heimspeki í Félag áhugafólks um heimspeki – á þeim forsendum að hugtakið menn feli ekki í sér konur.
Um þetta átti að kjósa á aðalfundi félagsins sem reyndist þó ógerningur þar sem verulega ólík sjónarmið og sterkur ágreiningur stóðu í vegi fyrir sátt.
Stjórnin hyggst því skerpa á málinu með því að efna til pallborðsumræðna og ber væntingar til þess að kjarngóð heimspekiumræða geti þokað málinu til lykta.
Við pallborðið munu sitja:
* Arngrímur Vídalín, doktor í íslenskum bókmenntum fyrri alda og kennari við Háskólabrú Keilis
* Auður Jónsdóttir, rithöfundur og sjálfstætt starfandi blaðamaður
* Guðmundur Andri Thorsson, íslenskufræðingur, rithöfundur og alþingismaður
* Nanna Hlín Halldórsdóttir, doktor í heimspeki og kennari við H.Í. og L.H.Í.
– Fundarstjóri verður Valur Brynjar Antonsson, heimspekingur
Stjórnin hvetur alla þá sem áhuga hafa á hugtakaheimi íslenskrar tungu til að mæta í Hannesarholt, fimmtudaginn 2. maí, klukkan 20:00 og leggja sitt á vogarskálarnar.
Kær kveðja,
Félag áhugamanna um heimspeki
Elsa Björg Magnúsdóttir – formaður
Unnur Hjaltadóttir – ritari
Hólmfríður Þórisdóttir – gjaldkeri
Tómas Ævar Ólafsson – varaformaður
Valur Antonsson – meðstjórnandi

ARISTÓTELESARKAFFI
2018-12-20 12:00 - 13:00, 2018-12-13 12:00 - 13:00, 2018-12-06 12:00 - 13:00, 2018-11-29 12:00 - 13:00, 2018-11-22 12:00 - 13:00, 2018-11-15 12:00 - 13:00, 2018-11-08 12:00 - 13:00, 2018-11-01 12:00 - 13:00 | Grundarstígur 10, Reykjavík, 101, Iceland

HEIMSPEKISPJALL - ÁBYRGÐ OG TRAUST, REFSING OG LÆRDÓMAR
2018-11-07 20:00 - 21:30 | Grundarstígur 10, Reykjavík, 101, Iceland
Hannesarholt og Siðfræðistofnun Háskóla Íslands bjóða til heimspekispjalls undir yfirskriftinni: Ábyrgð og traust – refsing og lærdómar
Frummælendur verða Dr. Sigurbjörg Sigurgeirsdóttir, dósent í opinberri stjórnsýslu og Dr. Helgi Gunnlaugsson, prófessor í félagsfræði við Háskóla Íslands. Þau munu kynna hugleiðingar sínar í framhaldi af rannsóknum á því hvernig brugðist var við í kjölfar hrunsins til að draga lærdóma af hruninu og endurheimta það traust sem hrundi með fjármálakerfinu 2008. Hverjir áttu að læra af þessu hruni og þá hvað? Hverjir áttu að axla ábyrgð og þá hvers konar ábyrgð? Hvernig er sambandið milli ábyrgðar og trausts?
Ókeypis er inn á heimspekispjallið – en gestum býðst að kaupa kvöldverð á undan spjallinu í veitingastofum Hannesarholts. Borðapantanir í síma 511-1904 og á hannesarholt@hannesarholt.is

HEIMSPEKISPJALL - "LÍKAMLEG GAGNRÝNIN HUGSUN"
2018-10-10 20:00 - 21:00 | Grundarstígur 10, Reykjavík, 101, Iceland
Íslenskir heimspekingar hafa lengi fengist við mótun og kennslu gagnrýninnar hugsunar, allt frá því að Páll Skúlason hélt útvarpserindi sín um hugtakið snemma á 9. áratug síðustu aldar. Þetta mikilvæga hugtak, og þá ekki síður iðkun þess sem það nefnir, kallar á stöðuga endurskoðun og greiningu. Markmið rannsóknaverkefnisins „Líkamleg gagnrýnin hugsun“, sem hlaut styrk úr Rannsóknasjóði (Rannís) snemma árs 2018, er að skoða gagnrýna hugsun í tengslum við þá staðreynd að hinn gagnrýni hugsuður er alltaf líkamleg vera. Þannig er tekist á við þá tvíhyggju skynsemi og tilfinninga sem reynst hefur lífseig, og reynt að móta aðferðir til að taka líkamann með í reikninginn þegar gagnrýnin hugsun er iðkuð og kennd. Í heimspekispjallinu 10. október munu Guðbjörg R. Jóhannesdóttir og Björn Þorsteinsson bregða ljósi á rannsóknaverkefnið og setja það í samband við margvíslegar hefðir og hugmyndir. Frítt inn.
Veitingastofurnar verða opnar frá kl.18.30. Borðapantanir í síma 511-1904 eða á hannesarholt@hannesarholt.is

Pálsvaka - heimspekispjall
2018-04-21 10:00 - 16:30 | Hljóðberg
Hvert er erindi umhverfisheimspekinnar við Íslendinga?
Pálsvaka er árlegur viðburður að vori í Hannesarholti í samstarfi við Siðfræðistofnun til að heiðra minningu Páls Skúlasonar heimspekings. Markmiðið er að skapa vettvang fyrir umræður um málefni sem tengjast heimspeki og samfélagi.
Að þessu sinni er viðfangsefnið sá heimspeki- og siðfræðilegi skilningur sem liggur til grundvallar umgengni okkar við náttúruna og afstöðuna til hennar. Undanfarið hefur umræða um náttúruna, verndun hennar, nýtingu og merkingu aukist í samfélaginu. Mikilvægt er að sú umræða eigi sér traustar fræðilegar stoðir. Í verkum Páls má finna mikilvæga leiðsögn í þeim efnum.
Hvert er erindi umhverfisheimspekinnar við Íslendinga?
Ráðstefna í Hannesarholti, laugardaginn 21. apríl 2018, kl. 10.00-16.30
DAGSKRÁ:
10.00-10.10 Setning þings, fundarstjóri: Henry Alexander Henrysson
10.10-10.25 Ávarp: Guðmundur Ingi Guðbrandsson umhverfis- og auðlindaráðherra
10.25-10.40 Að rækta eða glata samúðargáfunni – inngangserindi um náttúruhugsun Páls Skúlasonar: Jón Ásgeir Kalmansson
10.40-11.20 Fjölbreytni og tengsl í náttúrunni –mikilvægi heimsmyndar: Skúli Skúlason
11.20-12.00 Samvistarhyggja – heimspekileg hugleiðing um guði, mannfólk og dýr:
Róbert H. Haraldsson
12.00-13.00 HÁDEGISVERÐUR
13.00-13.40 Brjáluð auðn–um táknmyndir, tengsl og trúnað í náttúrupælingum meistara Páls og lærisveina: Oddný Eir Ævarsdóttir
13.40-14.20 Fyrirbærafræði og fagurfræði umhverfis og náttúru (eða landslags): Guðbjörg R. Jóhannesdóttir
14.20-15.00 Græn stjórnmál, gráa höndin og landslag umhverfismála á Íslandi: Þorvarður Árnason
15.00-15.20 KAFFIHLÉ
15.20-16.20 Pallborðsumræður, þátttakendur: Árni Finnsson, Guðrún Þóra Gunnarsdóttir, Einar Jónsson, Hafdís Hanna Ægisdóttir, Ólafur Páll Jónsson og Stefán Gíslason. Stjórnandi pallborðsumræðna: Salvör Nordal
16.20-16.30 Lokaorð: Mikael Karlsson

Heimspekispjall - "Eru peningar raunverulegir?"
2018-03-24 13:00 | Hljóðberg, Grundarstígur 10, Reykjavík
Oft heyrist sagt að peningar séu ekki raunverulegir eða hafi ekki raunverulegt gildi. Eyja Margrét Brynjarsdóttir heimspekingur veltir því upp hvað það geti mögulega þýtt þegar fólk heldur slíku fram, enda virðast peningar hafa mikil áhrif á líf okkar allra og því getur það hljómað ankannalega þegar einhver segir að þeir séu ekki raunverulegir. Bók Eyju um frumspeki peninga í félagslegu samhengi, The Reality of Money: The Metaphysics of Financial Value, er væntanleg hjá forlaginu Rowman & Littlefield í sumar og mun Eyja kynna nokkrar grundvallarhugmyndir úr bókinni.
Heimspekispjallið er ókeypis og öllum opið. Veitingastofur Hannesarholts eru opnar frá kl.11.30-17.00

Heimspekispjall: "Landamæri málfrelsisins: Popúlismi og pólarísering"
2017-10-24 20:00 | Hljóðberg
„Landamæri málfrelsisins: Popúlismi og pólarísering“
Þetta fyrsta heimspekispjall vetrarins í Hannesarholti er haldið í samstarfi við Félag áhugamanna um heimspeki.
Frummælandi verður Róbert H. Haraldsson og nefnist erindi hans „Málfrelsisskerðing og gerræðisvandinn.“ Mun hann ræða nýjar áskoranir sem steðja að málfrelsi. Að erindi Róberts loknu mun panell sérfræðinga ræða hvernig umræða um flóttamenn og hælisleitendur, stöðu aldraðra, öryrkja og fátækra hefur hvort tveggja í senn fengið aukið rými í almennri umræðu og einkennst af nálgunum sem vekja óhug hjá sumum.
Þáttakendur í pallborði auk Róberts Haraldssonar, heimspekings, eru:
Eyrún Eyþórsdóttir, lögreglufulltrúi hatursglæpa og mannfræðingur,
Jóhann Björnsson, heimspekingur.
Unnur Dís Skaptadóttir, mannfræðingur
Meðal áhrifa árásinnar á Charlie Hebdo og Múhameðsteikninganna dönsku var að málfrelsisumræðunni var stillt upp þannig að áhersla var lögð á hvort og hvernig verja megi málfrelsið frá utanaðkomandi ógn. Þegar önnur samfélög með aðra sýn á hlutverk opinberrar umræðu og aðrar hugmyndir um stöðu einstaklingsins í samfélaginu hafa komið fram og gert atlögu að hugmyndum okkar um málfrelsi þá virðist meginlínan í umræðunni hafa verið sú að þéttast um þetta grundvallaratriði vestrænnar menningar og spyrna við fótum. Fyrir vikið hefur umræðan tekið á sig myndina „við-gegn-þeim“. En hvað með þegar ógnin kemur að innan? Undanfarin misseri hefur umræða um flóttamenn og hælisleitendur, stöðu aldraðra, öryrkja og fátækra hvort tveggja í senn fengið aukið rými í almennri umræðu og einkennst af nálgunum sem vekja óhug hjá sumum. Pólaríseringu umræðunnar, uppstillingar afarkosta, orðfæri sem ýtir undir ótta á því óþekkta og nú síðast, uppgangi fasisma í Bandaríkjunum og Evrópu hafa verið fyrirferðamikil í umræðunni. Hvernig eigum við að stilla af hugmyndir okkar um málfrelsi af með þetta síðastnefnda í huga, kannski sérstaklega í ljósi þess að sú þjóð sem hvað verst varð úti í slíkri pólaríseringu á 20. öld, Þjóðverjar, brá einmitt á það ráð að takmarka málfrelsið þegar kom að táknum og orðfæri fasismans.
Það eru gamlar fréttir og nýjar að þjóðfélagshópum hætti til að afmarka sig. Þeir lesa fyrst og fremst ákveðna miðla eða hlusta á ákveðnar útvarpsstöðvar. Popúlískir stjórnmálaleiðtogar afla sér fylgis meðal annars með því að nota orðfæri þessara hópa og þeirra miðla þar sem þeir birtast.
Má hugmynd okkar um málfrelsi sín mikils þegar sama málfrelsi fær aðeins að blómstra í afmörkuðum afkimum internetsins þar sem algóritmar Google og Facebook stýra því hvað við sjáum? Er ástæða til þess að takmarka málfrelsi þegar það virðist ýta undir pólaríseringu? Er popúlismi ógn við lýðræðisleg samfélög eða eðlilegur hluti þeirra? Vinnur málfrelsið gegn fasisma þegar umræðan er pólaríseruð? Eða er málfrelsinu beitt til þess einmitt að auka á pólaríseringu og styðja þannig við uppgang fasisma?
Aðgangur er ókeypis. Léttur kvöldverður á sanngjörnu verði verður framreiddur í veitingastofunum frá kl.18.30 fyrir þá sem það kjósa. Borðapantanir í síma 511-1904 og á hannesarholt@hannesarholt.is.

Pálsvaka - heimspekispjall um menntun og menntastefnu
2017-04-25 20:00 | Hljóðberg
Páll Skúlason heimspekingur tók virkan þátt í að leggja hugmyndafræðilegan grunn að sjálfseignarstofnuninni Hannesarholti, þar sem litið væri til fortíðar, nútíðar og framtíðar. Hann var auk þess meðlimur í Menningarráði Hannesarholts frá upphafi og eru stofnendur honum ævinlega þakklát fyrir allan hans stuðning og framlag á mótunarárum Hannesarholts. Páll taldi mikilvægt að heimspeki nýttist fólki í daglegu lífi og væri öllum aðgengileg. Í minningu hans verður Pálsvaka haldin árlega að vori til í Hannesarholti í samstarfi við Siðfræðistofnun, en markmið Pálsvöku er að skapa vettvang fyrir málefni sem tengjast heimspeki og samfélagi.
Yfirheiti þessarar fyrstu Pálsvöku er Menntun og menntastefna: tvennt ólíkt? Fimm fyrirlesarar flytja stutt erindi sem bregða ólíkri birtu á þema kvöldsins. Að loknum erindum verða umræður. Meðal þeirra spurninga sem tekist verður á við er: Hvað einkennir menntastefnu hér á landi? Hvernig birtist menntastefna í skóla- og tómstundastarfi? Hverju þarf að breyta? Hverjir eiga aðild að því að móta menntastefnu? Hver eru tengsl menntunar og mannréttinda? Hver eru tengsl siðferðis og menntunar?
Fundarstjóri: Brynhildur Sigurðardóttir, skólastjóri Garðaskóla
Frummælendur:
Jón Torfi Jónasson, prófessor við Menntavísindasvið HÍ, Hverju er brýnast að breyta í menntamálum og hverjir ættu að gera það?
Kolbrún Þ. Pálsdóttir, lektor við Menntavísindasvið Háskóla Íslands, Hugleiðingar um heildstæða menntastefnu.
Ólafur Páll Jónsson, prófessor við Menntavísindasvið HÍ, Þegar verkin tala og þegar verkin þegja.
Henry Alexander Henrysson, heimspekingur, aðjúnkt við heimspeki- og sagnfræðideild HÍ, Verður menntun að vera alls staðar eins? Hugleiðingar um menntun sem mannréttindi.
Jón Ásgeir Kalmansson, siðfræðingur og nýdoktor við Háskóla Íslands, Að næra brothætt lífsform. Um siðferðilegt ætlunarverk skóla.
Eftir óskum Páls er ókeypis aðgangur að heimspekispjöllum og þau öllum opinn.
Boðið er upp á léttan kvöldverð á undan á sanngjörnu verði á 1.hæðinni. Borðapantanir í síma 511-1904 og á hannesarholt@hannesarholt.is

Heimspekispjall: Fjölmiðlar og loftslagsmál
2017-03-28 20:00 | Hjóðberg, Grundarstíg 10, Reykjavik, Reykjavík, 101, Iceland
Guðni Elísson prófessor í Háskóla Íslands fjallar um fjölmiðla og loftslagsmál í fyrra heimspekispjalli annarinnar.
Heimspekispjallið er ókeypis í anda Páls Skúlasonar og öllum opið.

Heimspekispjall og samtímalist
2016-10-19 20:00 | Hljóðberg
Dr.Hlynur Helgason lektor í listfræði í HÍ og Sigrún Inga Hrólfsdóttir myndlistarmaður og deildarforseti myndlistardeildar LHÍ ræða heimspeki í íslenskri samtímalist. Skoðaðir verða snertifletir gjörninga og vídeóverka Ragnars Kjartanssonar við heimspeki þýska 19. aldar heimspekinginsins Friedrichs Nietzsches. Sigrún mun segja frá meistararitgerð sinni frá vori 2016, sem nefnist „Hlutmiðuð verufræði: Leikur hugsunar og efnis í heimspeki og list.“ Dr.Henry Alexander Henrysson er umsjónarmaður heimspekispjallsins.
Boðið er uppá súpu og heimabakað brauð á undan á kr. 2.190. Borðapantanir á hannesarholt@hannesarholt.is eða í síma 511-1904.

Heimspekispjall er öllum opið og án endurgjalds í minningu Páls Skúlasonar heimspekings.

Heimspekispjall
2016-04-26 20:00 - 21:30 | Hljóðberg
Jakob G. Rúnarsson og Róbert Jack luku nýlega doktorsprófi í heimspeki frá Háskóla Íslands. Þeir munu ræða við gesti um rannsóknir sínar í Hannesarholti þriðjudagskvöldið 26. apríl klukkan 20.00.
Yfirskriftin á erindi Jakobs er „Orka og orsakir. Þegar hugspeki 20. aldar og þróunarhyggja 19. aldar mættust“ en erindi Róberts nefnist „Að verða betri með Platoni: Nýtt sjálfshjálparprógramm.“
Í erindi sínu mun Jakob veita innsýn í greinar eftir Ágúst H. Bjarnason frá fimmta áratug síðustu aldar og skoða hvernig nýir straumar á sviði hugspeki rötuðu hingað til lands og með hvaða gleraugum þær hugmyndir hafa verið túlkaðar. Róbert mun fjalla um Platon út frá því sjónarhorni hvað það þýði að verða betri manneskja.
Aðgangur er ókeypis og viðburðurinn er öllum opinn. Hér gefst kjörið tækifæri til að kynnast ferskum og spennandi rannsóknum í heimspeki sem eiga mikilvægt erindi við samtímann á sinn ólíka máta.
Húsið opnar klukkan 18.30 fyrir gesti sem vilja gæða sér á léttum kvöldverði áður en spjallið hefst. Athugið að panta þarf borð með því að hringja í síma 511-1904 eða senda tölvupóst á hannesarholt@hannesarholt.is

Heimspekispjall
2016-03-16 20:00 | Hljóðberg
Nýdoktorar í heimspeki Jón Ásgeir Kalmansson og Guðbjörg R. Jóhannesdóttir
ræða við gesti um rannsóknir sínar og fundna fjársjóði.
Yfirskriftin á erindi Guðbjargar er: Landslag og fagurfræði: fyrirbærafræðilegt sjónarhorn en Jón Ásgeir mun ræða við gesti um Siðvitið og leyndardómurinn.
Umsjónarmaður: Henry Alexander Henrysson.
Aðgangur er ókeypis og viðburðurinn er öllum opinn.
Veitingastofur á 1. hæð eru opnar frá kl. 18.30 fyrir þá gesti sem vilja gæða sér á léttum kvöldverði í formi menningarplatta. Bóka þarf borð í síðasta lagi kl. 16.00 daginn áður.

Heimspekispjall - Merking og tilgangur eftir Pál Skúlason
2015-11-19 20:00 | Hljóðberg
Fimmtudagurinn 19. nóvember er UNESCO dagur heimspekinnar. Þann dag verður haldinn fögnuður í tilefni af útkomu síðustu bókar Páls Skúlasonar, Merking og tilgangur, sem hann lauk við skömmu fyrir andlát sitt í vor.
Björn Þorsteinsson, Salvör Nordal, Henry Alexander og Skúli Skúlason munu flytja stuttar hugleiðingar um þá heilsteyptu kenningu um veruleikann sem Páll setur fram í verkinu um stöðu okkar í heiminum og samspil merkingar og tilgangs.
Ævar Kjartansson mun einnig lesa upp úr verkinu.
Bókin verður til sölu á staðnum.
Aðgangur ókeypis. Allir velkomnir.
Boðið verður upp á léttan kvöldverð frá kl. 18.30. Borðapantanir í síma 511-1904.

Heimspekispjall - Lýðræðisleg ábyrgð og stjórnsýslan
2015-10-19 20:00 | Hljóðberg
Í kjölfar Lekamálsins, svonefnda, lét forsætisráðherra þau orð falla að öll þjóðin þyrfti að draga lærdóma af málinu. Hverjir gætu þeir lærdómar verið? Á fundinum verður sjónum beint að samspili lýðræðis, stjórnmála og stjórnsýslu að þessu leyti. Hvaða ramma setja lögin? Er þörf á bættu siðferði þeirra sem fara með valdið? Hvaða leiðir á að fara? Hvaða meginatriði gilda í eftirliti með valdhöfum og hvaða leiðum búum við yfir til þess að draga stjórnvöld til ábyrgðar?
Framsögumenn verða:
Tryggvi Gunnarsson, umboðsmaður Alþingis
Sigurbjörg Sigurgeirsdóttir, dósent í opinberri stjórnsýslu og stefnumótun
Vilhjálmur Árnason, prófessor í heimspeki
Fundurinn er haldinn á vegum rannsóknarverkefnisins, Hvað einkennir íslenskt lýðræði?
Fundarstjóri: Henry Alexander Henrysson

Ókeypis inn – allir velkomnir.
Léttur kvöldverður er framreiddur frá kl.18.30. Borðapantanir í síma 511-1904

Heimspekispjall - Mannréttindi
2015-04-20 20:00 - 21:30 | Hjóðberg, Grundarstíg 10, Reykjavik, Reykjavík, 101, Iceland
Henry Alexander Henrysson sérfræðingur hjá Siðfræðistofnun Háskóla Íslands sér um heimspekispjall þar sem mannréttindi verða í brennidepli i Hljóðbergi. Veitingastaðurinn á 1.hæðinni verður opinn frá kl.18.00-20.00, súpa og heimabakað brauð í boði, borðapantanir í síma 511-1904.
Í þetta sinn er heimspekispjallið haldið í samstarfi við Íslandsdeild Amnesty International og er yfirskriftin „mannréttindi“. Ætlunin er að skoða uppruna og eðli mannréttinda ásamt því að draga fram hlutverk heimspekinnar í umræðu um þau. Frummælendur verða þau Bryndís Bjarnadóttir herferðastjóri Íslandsdeildar Amnesty International og Ólafur Páll Jónsson heimspekingur og dósent á Menntavísindasviði Háskóla Íslands.
Erindi Bryndísar nefnist „Þróun mannréttinda og mannréttindakerfisins“. Í erindinu mun hún tæpa á hugmyndasögu mannréttinda, fjallað um kynslóðir mannréttinda, mannréttindakerfið og mannréttindaverndina og færa rök fyrir því að krafan um mannréttindi sé umfram allt siðferðileg og byggi á siðferðilegum gildum.
Í erindi sínu sem nefnist „Mannréttindi: Réttur og sanngjarnt gildi“ mun Ólafur Páll skoða hvað felst í því að grunnstofnanir samfélagsins séu skipulagðar með þeim hætti að allt fólk hafi tækifæri til að rækta hæfileika sína og fái auk þess stuðning til þess að nota þessa hæfileika til að lifa lífi sem það hefur ástæðu til að meta að verðleikum. Mun hann sérstaklega skoða menntun í þessu samhengi og hvernig hægt er að sjá til þess að menntunin sé virkilega þau verðmæti sem henni er ætlað að vera.

Heimspekispjall
2015-01-26 20:00 - 21:30 | Hjóðberg, Grundarstíg 10, Reykjavik, Reykjavík, 101, Iceland
Hugsmíðar: lýðræði, frelsi og réttlæti
Tilefni málþingsins er útgáfa bókar Vilhjálms Árnasonar, prófessors í heimspeki, sem nefnist Hugsmíðar. Í bókinni reifar Vilhjálmur hugmyndir sínar um brýnustu verkefni siðfræði og stjórnmálaheimspeki samtímans þar sem spurningar um einstaklingsfrelsi og félagslegt réttlæti eru í fyrirrúmi. Viðfangsefnin eru sprottin úr íslensku samfélagi og færir höfundur rök fyrir því að við séum langt frá því að tileinka okkur vandaða stjórnsiði.
Á málþinginu munu Bryndís Valsdóttir, Geir Sigurðsson og Þorgeir Tryggvason flytja erindi um efni bókarinnar. Auk þess munu þau leggja spurningar fyrir Vilhjálm um vanda og verkefni íslensks lýðræðis og helstu siðferðilegu úrlausnarefni samtímans.
Hægt verður að kaupa súpu og heimabakað brauð á undan málþinginu í veitingahúsinu á 1.hæð. Borðapantanir í síma 511-1904. Húsið opnar kl.18.

Heimspekispjall
2014-12-02 20:00 - 21:00 | Hljóðberg
Nýlega kom út bókin Hugleiðingar um gagnrýna hugsun: Gildi hennar og gagnsemi eftir heimspekingana Henry Alexander Henrysson og Pál Skúlason. Í tilefni útgáfunnar verður haldið málþing í Hannesarholti þar sem athyglinni verður sérstaklega beint að hlutverki gagnrýninnar hugsunar í menntun.
Ásgeir Beinteinsson opnar málþingið með hugleiðingum um efni bókarinnar og Henry Alexander flytur erindi um samband gagnrýninnar hugsunar og siðfræði. Loks mun Elsa Haraldsdóttir fjalla um gerð kennsluefnis um gagnrýna hugsun sem hún vinnur að fyrir efstu bekki grunnskóla og fyrsta þrep framhaldsskóla. Aðgangur er ókeypis, en uppröðun í Hljóðbergi verður í kaffihúsastíl og veitingar til sölu.

Heimspekispjall: "Stjórnar hugsunin heiminum?"
2014-09-16 20:00 - 21:00 | Hljóðberg
Tilefni málþingsins eru tvær bækur sem nýlega hafa komið út eftir Pál Skúlason fyrrverandi rektor Háskóla Íslands, Ríkið og rökvísi stjórnmála (2013) og Hugsunin stjórnar heiminum (2014). Sameiginlegt stef bókanna er að færa rök fyrir því hvers vegna við þurfum á heimspeki að halda. Hún skerpi þá sýn okkar á heiminn sem ræður athöfnum okkar og sé nauðsynleg til að svara spurningum um hvernig mynda á heilsteypt og gott samfélag.
Á málþinginu mun Páll flytja ávarp um eðli og hlutverk heimspekinnar. Að því loknu munu tveir fræðimenn við Háskóla Íslands, þau Jón Karl Helgason prófessor og Hulda Þórisdóttir lektor, fjalla um þetta sameiginlega stef bókanna og velta upp áhugaverðum spurningum í ljósi röksemda þeirra. Mun Hulda einkum beina athygli sinni að rökvísi stjórnmálanna en Jón Karl veltir fyrir sér sambandi hugsunar og heims.
